René Hedegaard er direktør for Krokodille Zoo på Falster, og i mere end tyve år har han samlet på levende krododiller.

I går torsdag slog han så en meget usædvanlig verdensrekord.

Hans Krokodille Zoo modtog nemlig seks yderst sjældne Orinocco-krokodiller fra Venezuela, og dermed kan Krokodille Zoo fremvise samtlige nulevende krokodillearter, nemlig 23 forskellige arter.

- Den 23. art er kronen på værket. Det er fantastisk, siger direktør for Krokodille Zoo, René Hedegaard.

I Krokodille Zoo finder man 70 krokodiller, der varierer i størrelse fra 35 centimeter til fire meter lange.